E 425-426 o doa kaset ar Vandaled, ur bobl c'herman all, ar Swebiz war-dreñv hag en em staliañ a rejont ivez e Galiza. Goude bezañ brezelekaet da gentañ e oa en em unanet Galiziz, Swebiz ha Vandaled ha diazezet o doa ur rouantelezh a badas war-dro ur c'hanved hanter. Da c'houde, e 585 e stagas roue ar Vizigoted, Leovigild rouantelezh swebat Galiza ouzh e rouantelezh. Dont a reas ar rouantelezh swebat neuze da vezañ ur rann velestradurel eus rouantelezh ar Vizigoted. E-kerzh ar c'hantvedoù war-lerc'h en em unanas ar pobloù disheñvel a oa o vevañ e Galiza, da lavaret eo ar C'haliziz-Romaned, ar Swebiz, ar Vandaled hag ar Vizigoted, ken war an dachenn gevredigezhel ken war an dachenn yezhel ha kreñvaet e voe ganto o rouantelezh goude. Un oadvezh aour e voe ar mare-se evit Galiza, en em lede a-hed aod kornôg al ledenez pe dost (norzh Portugal hiziv an deiz). E 711 e lakaas an Arabed termen da aotrouniezh ar Vizigoted war al ledenez iberek. Ne voe ket bras avat levezon an Arabed war Galiza.